RS 158 «Idar Ulstein»

RS 158 «Idar Ulstein» er en redningsskøyte tilhørende Redningsselskapet, den første i Ulstein-klassen. Fartøyet er oppkalt etter Ulstein Groups mangeårige konsernsjef Idar Ulstein, og ble døpt av Gunvor Ulstein i Ålesund den 12. november 2015.

Fartøyet er bygget ved Swede Ship Marine AB, Djupvik i Sverige og hadde en byggekostnad på om lag 38 millioner kroner, hvorav 22 millioner kroner ble donert av Ulstein Group.

Konstruksjon 
Designet er utviklet av Redningsselskapet i tett samarbeid med verftet. RS «Idar Ulstein» er bygget i aluminium fra Norsk Hydro, og skal tåle opp til 7,5 meter høye bølger. Styrehuset er festet i gummi og er ikke direkte i kontakt med skroget, hvilket gir mindre vibrasjon og støy for mannskap og instrumenter. Ulstein-klassen er på sikt tenkt å erstatte Skomvær-klassen.

Fremdriften besørges av to MTU 12V2000 dieselmotorer, på til sammen 3.600 hk (2440 kW) og to Rolls-Royce A3-56 vannjeter. Dette gir fartøyet en toppfart på nærmere 40 knop og en trekkraft på 12 tonn.

Grunnstøting 
I november 2018 traff RS «Idar Ulstein» land i høy fart ved Grytastranda på Sunnmøre. Etterforskning av hendelsesforløpet avdekte at skipsføreren fikk ett illebefinnende mens fartøyet var underveis fra ett dykkeroppdrag. To personer ble lettere skadd. Fartøyet fikk omfattende skader og ble fraktet til byggeverftet i Sverige med lekter for utbedring av skadene. Skadene var ferdig utbedret i slutten av 2019, og i januar 2020 var fartøyet tilbake på sin stasjon i Fosnavåg.

Se også 

 Redningsselskapets redningsskøyter

Referanser

Eksterne lenker 

Norske redningsskøyter
Skip fra 2015
Skip bygget i Sverige
Artikler i sjøfart-prosjektet